Eskom sê jammer oor beurtkragFoto: Reint Dykema “Eskom vra die land om verskoning vir die afgelope paar weke se ongerief,” het Matona aan joernaliste in Johannesburg gesê. “Die gebeure was heeltemal onverwags, veral Donderdag en Vrydag.” Eskom het Donderdag beurtkrag fase twee toegepas en Vrydag beurtkrag fase drie ingestel. Matona het gesê Eskom doen alles in sy vermoë om die kragonderbrekings te beheer. “Dit pynig ons om beurtkrag te moet toepas. Ons weet die publiek is nie gelukkig nie.” Matona het gesê ŉ totale verduistering sal rampspoedig wees vir die land. “Ons pas beurtkrag uit verantwoordelikheid toe. ŉ Totale verduistering sal katastrofies wees en dit kan weke neem om daarvan te herstel.” Volgens Matona sal elektrisiteitsvoorsiening na verwagting tot Maart volgende jaar onder druk wees. “Februarie en Maart is weens begrotingsbeperkings kommerwekkend vir ons. Ons finansiële direkteur is besig om na opsies te kyk in die verband.” Hy het gesê kragvoorsiening in die tyd sal afhang van die beskikbaarheid van diesel. Eskom het in November 140 miljoen liter diesel gebruik om krag op te wek. “Ons het die afgelope week situasies gehad waar die bestel van diesel vertraag is weens begrotingsbeperkings. Somtyds loop dinge nie logistiek glad tussen ons, PetroSA en ander verskaffers nie,” het Matona bygevoeg.